Universis presentes litteras inspecturis, Hymbertus, archipresbyter de Capella, salutem in Domino. Noverit universitas vestra quod constituti in presentia nostra dominus Herbertus de Plessis et W., filius ejus, et Armenjardis, uxor ejusdem Villermi, decimam quam habebant in parochia de Giemo Veteri, abbati et conventui Sancti Benedicti Flo riacensis pro triginta libris parisiensium nomine gageriae obligarunt, ita quod de martio in martium licebit sibi vel eorum haeredibus gageriam redimere supradictam; quia vero prefata Armenjardis dotem quam habebat in decima supradicta praenominati Herbertus et Villelmus maritus ejus, consilio majoris de Castellione, patris ejusdem Armenjardis et amicorum suorum, in terra suam eidem Armenjardi valentiam dictae dotis assignaverunt; hanc autem gageriam saepedicti Herbertus, Villelmus et Armenjardis, uxor ejusdem Villelmi, interpositione fidei firmaverunt et garentire contra omnes homines promiserunt. Preterea, si dicti abbas et conventus pro defectu domini Herberti et Villelmi filii sui et A. uxoris ejusdem Villelmi, sive heredum eorumdem, damna vel deperdita aliqua propter ipsam gageriam vel occasione gagerie incurrerent, Regnaudus Forelli, Gaufridus Forelli, major de Castellione, Radulphus Sabardini, milites, pro dictis triginta libris se plegios constituerunt, ita quod infra quindenam submonitionis dictum abbatis et conventus apud Sanctum Benedictum otagium tenerent donec damna et deperdita usque ad decem libras parisiensium dictis abbati et conventui resarcirent. Ut autem hec gageria majoris obtineat robur firmitatis, ad petitionem utriusque partis presentes litteras sigilli nostri munimine fecimus roborari. Actum anno gratie 1221, mense martio.